የዳንጐቴ ሲሚንቶ ፋብሪካ በከፊል ሥራ አቋረጠ
ግዙፉ የዳንጎቴ ሲሚንቶ ፋብሪካ ከሐምሌ 28 ቀን 2009 ዓ.ም. ጀምሮ በከፊል ሥራ ማቆሙ ታወቀ፡፡ የዳንጎቴ ሲሚንቶ ፋብሪካ በተለያዩ ክፍሎች ሥራ በመቆሙ ምክንያት፣ ለደንበኞቹ ሲሚንቶ መሸጥ እንዳቆመ ለማወቅ ተችሏል፡፡የዳንጎቴ ሲሚንቶ ማኔጂንግ ዳይሬክተር ሚስተር ዲፕ ካማራ ለሪፖርተር እንደተናገሩት፣ በማሸጊያና በማዕድን ማውጫ ያሉትን ሥራዎች በኮንትራት ከኩባንያው ወስዶ ሲሠራ የቆየው አገር በቀል ድርጅት ፈቃዱ በመንግሥት በመሰረዙ፣ በማሸጊያና በማዕድን ማውጫ አካባቢ የሚከናወኑ ሥራዎች ተቋርጠዋል፡፡ ኢዜድኢ ኢንጂነሪንግ የተባለው ድርጅት ከዳንጎቴ ጋር በገባው የሦስት ዓመት ውል መሠረት፣ 400 ያህል ሠራተኞች ቀጥሮ በሲሚንቶ ማሸጊያ ክፍልና በማዕድን ማውጫ አካባቢ ያሉ ሥራዎች ከሁለት ዓመት በላይ ሲከናወን ቆይቷል፡፡ውሉ ሊጠናቀቅ ስድስት ወራት ያህል ቢቀሩትም፣ በሠራተኞቹና በኢዜድኢ ኢንጂነሪንግ መካከል በተፈጠረ አለመግባባት የኦሮሚያ ክልላዊ መንግሥት የሠራተኛና ማኅበራዊ ጉዳይ ቢሮ የኩባንያውን ፈቃድ እንደሰረዘው ለማወቅ ተችሏል፡፡በኮንትራት በሚሠራው ድርጅትና በዳንጎቴ ሲሚንቶ መካከል የተፈጠረ ችግር እንደሌለ የተናገሩት ሚስተር ካማራ፣ በሠራተኞቹና በዳንጎቴ መካከል ምንም ዓይነት ግንኙነት እንደሌለ አስረድተዋል፡፡ ኮንትራክተሩ ቀጥሮ በሚያሠራቸው ሠራተኞችና በድርጅቱ መካከል በተፈጠረ አለመግባባት ሳቢያ መንግሥት የኩባንያውን ፈቃድ በመሰረዙ፣ በኩባንያው ሥር የሚተዳደሩት ሠራተኞች ሥራ ማቆማቸውን ሚስተር ካማራ ተናግረዋል፡፡ በዚህ የተነሳ ዳንጎቴ ሲሚንቶ የተወሰኑ ሥራዎች ለማቋረጥ መገደዱን ገልጸው፣ ዋና የሲሚንቶ ማምረቻው ግን ሥራ እንዳላቆመ አስረድተዋል፡፡ሥራ ያቋረጠውን ድርጅት ለመተካት ዳንጎቴ ሲሚንቶ ባለው የግዥ ሥርዓት መሠረት ማስታወቂያ እንዳወጣ ተናግረዋል፡፡ አነስተኛና ጥቃቅን ኢንተርፕራይዞች ሥራውን በኮንትራት ለመውሰድ እንደሚችሉ ገልጸው፣ ኩባንያቸው የተለያዩ አማራጮችን በማየት ላይ ነው ብለዋል፡፡ ‹‹የተወሰኑ ኤጀንሲዎች ቀርበው አናግረውናል፡፡ በፋብሪካው አካባቢ ያሉ ወጣቶችም ተደራጅተው ሥራውን ሊወስዱ ይችላሉ፡፡ በዚህ ዙሪያም እየመከሩ ይገኛሉ፡፡ በእኛ በኩል ግን ማንኛውም ሥራውን ለመሥራት ብቃቱ ያለው አስፈላጊውን ሰነድ አሟልቶ የመጣ ድርጅት ሥራውን ሊረከብ ይችላል፤›› ብለዋል፡፡ ዳንጎቴ ሲሚንቶ የገጠመውን ችግር ፈትቶ በጥቂት ቀናት የተቋረጡትን ሥራዎች እንደሚቀጥል ያላቸውን እምነት ተናግረዋል፡፡የኢዜድኢ ኢንጂነሪንግ ባለቤትና ዋና ሥራ አስኪያጅ አቶ ኤልያስ ክፍሌ ለሪፖርተር እንደተናገሩት፣ በኩባንያቸው ማኔጅመንትና በሠራተኞች መካከል እንደማንኛውም አሠሪና ሠራተኛ አለመግባባቶች ተፈጥረው ነበር፡፡ ከደመወዝና ከጥቅማ ጥቅሞች ጋር በተያያዘ የተነሱ ጥያቄዎችን ለመመለስ ኩባንያቸው ብዙ ጥረት ቢያደርግም፣ የሠራተኛ ማኅበሩ ፍላጎት በኤጀንሲ በኩል መሥራት ሳይሆን በቀጥታ በዳንጎቴ ፋብሪካ ተቀጥሮ መሥራት በመሆኑ፣ ኩባንያቸው ያደረገው ጥረት ሊሳካ አለመቻሉን አቶ ኤልያስ አስረድተዋል፡፡‹‹የሠራተኛ ማኅበሩ ያቀረበውን ጥያቄ የተመለከተው የኦሮሚያ ሠራተኛና ማኅበራዊ ጉዳይ ቢሮ ፈቃዳችንን ሰኔ 23 ቀን 2009 ዓ.ም. የሰረዘው በመሆኑ፣ ከሐምሌ 1 ቀን 2009 ዓ.ም. ጀምሮ ሥራችንን አቋርጠን ወጥተናል፤›› ያሉት አቶ ኤልያስ፣ ከዳንጎቴ ኩባንያ ጋር የተፈጠረ ምንም ዓይነት ችግር አለመኖሩን አስታውቀዋል፡፡የኦሮሚያ ሠራተኛና ማኅበራዊ ጉዳይ ቢሮ የወሰደውን ዕርምጃ የሚያከብሩ በመሆኑ ምንም ዓይነት አቤቱታ አለማቅረባቸውን አቶ ኤልያስ ለሪፖርተር ተናግረዋል፡፡ አራት መቶ የሚሆኑ ሠራተኞች በሌላ በኩል ተደራጅተው ሥራውን በቀጥታ ከዳንጎቴ ኩባንያ እንዲወስዱ ቢሮው ጥረት በማድረግ ላይ እንደሆነ ገልጸዋል፡፡በ700 ሚሊዮን ዶላር ኢንቨስትመንት የተገነባው የዳንጎቴ ሲሚንቶ ፋብሪካ በዓመት 2.5 ሚሊዮን ቶን ሲሚንቶ የማምረት አቅም አለው፡፡ ፋብሪካው 1,500 ያህል ሠራተኞች ያሉት ሲሆን፣ 1,000 ያህል የጭነት ተሽከርካሪዎች ከቻይና ሲኖ ኩባንያ ገዝቶ አስገብቷል፡፡ዳንጎቴ በአሁኑ ወቅት የሲሚንቶ ከረጢት ፋብሪካ ገንብቶ በማጠናቀቅ ላይ ይገኛል፡፡ ሁለተኛ የሲሚንቶ ማምረቻ ፋብሪካ በ700 ሚሊዮን ዶላር ወጪ ለመገንባት አቅዶ የነበረ ቢሆንም፣ ከፋብሪካ ግብዓቶች አቅርቦት ጋር በተያያዘ በተፈጠሩ ችግሮች ሳቢያ የማስፋፊያ ፕሮጀክቱ በእንጥልጥል ላይ ይገኛል፡፡ የማስፋፊያ ፕሮጀክቱ እንዳልተሰረዘ ሚስተር ካማራ ተናግረዋል፡፡ 